«Удзыфэхэм» я унафэщI УнащIэ Джем
 Хамэ щIыналъэ цIэрыIуэ щыхъуа адыгэхэм язщ Германие къэралыгъуэм и жылагъуэ лэжьакIуэ, «Удзыфэхэм я парт» зэгухьэныгъэм щыпашэ Оздемир (УнащIэ) Джем.
ДЖЕМ и адэ Абдулыхь Къайсэр вилайетым къыщыхъуа къэбэрдей адыгэщ. XX лIэщIыгъуэм и 60 гъэхэм Тыркум иIэпхъукIыу ФРГ-р псэупIэ зыщIахэм ящыщщ абы и адэ-анэр. Езыр къыщыхъуар Германиерщ, нэмыцэбзэкIэ, тыркубзэкIэ, инджылызыбзэкIэ мэпсалъэ. Егъэджэныгъэмрэ журналистикэмрэ хуеджа нэужь, ар и IэщIагъитIми ирилэжьащ, Тыркум икIауэ нэмыцэхэм яхэсхэм ятеухуауэ тхылъ зыбжанэ итхащ. 
 81 гъэ лъандэрэ УнащIэ Джем «Удзыфэхэм я партым» хэтщ. Бундестагым и депутату щытащ. Европарламентым щылэжьащ. 2008 гъэм Оздемир ягъэуващ «Удзыфэхэм я партым» и унафэщIитIым язу. 
Европарламентым зэрыхэтым и гугъу пщIымэ, Джем зэпха Комитетым и къалэныр Азие Курытымрэ Кавказымрэ щекIуэкIхэм кIэлъыплъынырт, а щIыналъэхэм Германиемрэ Тыркумрэ я Iуэху еплъыкIэр щыпхигъэкIынырт. АпщIондэху къулыкъущIэр дуней псом тепхъа адыгэхэм фIыкIэ зэралъэIэсыным хущIэкъуащ.
 2007 гъэм УнащIэ Джем хэтащ Адыгейм и щыхьэр Мейкъуапэ къыщызэрагъэпэща щIэныгъэ конференцым. А зэIущIэм Джем и адэ Абдулыхь и гъусэу къэкIуауэ щытащ. Утыку псалъэ къыщратым, абы жиIащ:
«Сэ Германием сыкъыщалъхуащ, нэмыцэ лъэпкъым срилIыкIуэщ. Ауэ си къэхъугъэкIэ сыадыгэщ, мыбдежым Тыркум къыщалъхуа си адэр щысщ. Си адэм и адэшхуэм и адэр Кавказым щыщщ. Срогушхуэ Германиемрэ Тыркумрэ сызэралIыкIуэм нэмыщI, Адыгейм сызэрыщыщми».
2016 гъэм Германиер щыхьэт техъуащ Тыркум ермэлыхэм лъэпкъгъэкIуэд ярищIылIауэ зэрыщытам. Бундестагым и депутат, «Удзыфэхэм я партым» и унафэщIитIым яз УнащIэ Джем а унафэр пхыкIыным хэлIыфIыхьахэм язщ. 
 «Зи анэр тырку, зи адэр Кавказым и щхьэр ихъумэу къикIа лIым срикъуэу сызэрыщытым къыхэкIыу, лей зытехьа, я хэкум зэтраукIэурэ кърахуа, Анадолэм зэбгъэдэсыпэу щыпсэуа дэтхэнэ лъэпкъым щыщхэми сигу ящIоуз сэ, ермэлыхэри абыхэм язщ, - жиIащ абы щыгъуэм Джем. – Абы щхьэкIэ цIыхуу ущытыным нэхърэ нэхъыбэ ухуейкъым».  
Чэрим Марианнэ.
